Vrou val deur sypaadjie | Netwerk24
Vrou val deur sypaadjie
Deur Madli Grobbelaar 14 Januarie 2020 06:00
Henriette Engwari (Rita) Mbawell (35) wat in die gat geval het toe die sypaadjie op Donderdag, 9 Januarie, meegegee het. Foto: Verskaf
’n Kroonstadter het in ’n gevaarlike situasie beland toe ’n deel van die sypaadjie in Buitekantstraat naby die apteek meegegee het.
Henriette Egwari (Rita) Mbawell (35) was op Donderdag, 9 Januarie, op pad huis toe nadat sy ’n dokter by die kliniek in Buitekantstraat in die middedorp besoek het.
Sy was net verby die Kroonstad-apteek toe die sypaadjie skielik meegegee en sy in ’n gat vol rioolwater beland het.
“Ek het rustig geloop en toe skielik gevoel die stene van die sypaadjie gee mee. Ek het nie geweet wat aangaan nie.
“Die volgende oomblik was ek in die diep gat vol riool, terwyl die stene op my val.
“Ek het gespartel om uit die gat te kom en het aan ’n pyp, waarin vermoedelik elektrisiteitkabels is, gehang,” sê Mbawell.
Twee motorwagte het tot haar redding gekom en haar uitgehelp.
Hulle het ook haar persoonlike besittings uitgehaal.
Daarna het hulle nooddienste ontbied en is Mbawell deur ’n ambulans na die Boitumelo-hospitaal geneem.
Sy het beserings aan haar bene en skouers opgedoen en is later die aand ontslaan.
Mbawell het ’n prokureur aangestel om ’n eis namens haar teen die Moqhaka-munisipaliteit in te stel.
Voor die gat waarin Mbawell geval het, is ’n mangat met ’n gat in die sement wat besig is om weg te sak.
Dit wil voorkom of subkontrakteurs namens die Moqhaka- munisipaliteit herstelwerk aan die sypaadjie gedoen het.
“Waterpype, rioolpype en kragkabels loop bykans onder elke sypaadjie in die dorp,” sê Thys Vermeulen, oud-stadsingenieur van Kroonstad. Kroonnuus het aan die Moqhaka-munisipaliteit navrae gerig oor die voorval en het teen druktyd nog geen terugvoering ontvang nie.